Ursina Giger

Ursina Giger (* 1985 a Mustér) ei ina cantadura svizra da jazz, cumponista e musicista da studio. 

 Leben 
Ursina Giger s’interessava gia per la musica duront siu temps da scola e vegneva instruida en cant classic e clavazin. Suenter la matura al gimnasi da Mustér ei ella ida a Turitg per far il cuors preliminar dalla Scola da jazz Turitg. Agl institut da jazz dalla scola aulta da Lucerna ha ella studegiau musica. Il 2009 ha ella fatg il Bachelor of Arts in Music cun cant el rom principal tier Susanne Abbuehl e Lauren Newton. Ella ha finiu siu studi cul master en pedagogia da musica il 2012.

Duront siu studi da master ha Ursina studegiau el program Erasmus+ in onn al Rytmisk Musikkonservatorium København (Danemarc) tier Hanne Boel e Django Bates. A Kopenhagen ha ella fatg musica cun musicists e musicistas da tut la Scandinavia e fundau cun talas la band Ursina’s Danish Laboratory, che ha publicau il 2012 la EP «Lontan» cun tschun empremas atgnas cumposiziuns.

Ursina cumpona e scriva atgnas canzuns en lungatg romontsch ed engles. Siu project principal ei sia band URSINA che exista dapi 2012. Il 2013 ed il 2014 ein cumparidas las empremas duas EPs che Ursina ha cumponiu e produciu en atgna reschia. Ultra da quei ha la band gudignau il Swiss Live Talents National Language and Public Award. Igl onn 2015 ha Ursina survegniu la contribuziun d’ovra dil cantun Grischun per luvrar ad in niev album. Il resultat ei staus igl album «You Have My Heart», cumpariu il 2017. Igl album ei vegnius registraus e producius a Berlin da Pola Roy, il battarist dalla band tudestga Wir sind Helden. Ina turné da concerts ha menau URSINA atras la Svizra, la Tiaratudestga, l’Austria e la Hollanda. Il secund album «When I Let Go», produciu en collaboraziun cun l’Irlandes David Odlum, ei cumparius il 2021. Per il giubileum da 10 onns dalla band URSINA ei cumparida igl avrel 2022 la EP «Acoustic Variations» – ina collecziun da canzuns existentas dad URSINA. Ils arranschaments per questa EP ein vegni reduci sapientivamein e teni acusticamain aschia che las novas versiuns cuntrastan cun quellas schon registradas. Las registraziuns ein vegnidas fatgas per l’emprema gada egl agen local dalla band en collaboraziun cun ils dus commembers Vojko Huter (ghitarra) e Florian Egli (bass, registraziuns e mix).

Sper l’atgna band sefatschenta Ursina adina puspei cun canzuns popularas rumantschas che ein sias ragischs musicalas. Ensemen cun Corin Curschellas ed Astrid Alexandre elavura ella canzuns popularas per treis vuschs e representa ellas sco LA TRIADA. Las treis cantaduras han publicau il 2015 in album cul medem num, cun ina collecziun da 34 canzuns da tut la Romontschia. Il segund album «Chantinadas» ei cumparius el decuors digl onn 2022LA TRIADA: 12 mais – 24 chanzuns – 3 vuschs, consultau ils 22 da fevrer 2026., denton buca sco portatun mobein sco abunament digital da canzuns che accumpogna ils auditurs tematicamein atras igl onn e che porscha sper las registraziuns era notas, translaziuns ed ulteriuras infurmaziuns sur da mintga canzun populara. LA TRIADA stat adina puspei sin tribuna en l’entira Svizra.

In nov project «Chanterlottas» ei naschius il 2024 che ha la finamira da render enconuschent famiglias cun canzuns d’affons da tut ils idioms romontschs. Ursina viva cun sia famiglia a Turitg e discuora romontsch cun ses affons. Aschia ei ella vegnida adina pli conscienta ch’ ei dat biaras bialas canzuns d’affons romontschas che ein denton idas en emblidonza. Ella conta, suna e producescha ensemen cun ses partenari Florian Egli registraziuns modernas da quellas canzuns existentas. Il 2026 cumpara in abonnament da canzuns cun 24 canzuns.

La canzun «Miu cor» digl album «When I Let Go» ei l’emprema canzun romontscha sin Netflix. Ella ei vegnida duvrada il 2022 en l’emprema episoda dalla secunda stafla dalla seria Warrior Nun en ina scena che gioga en ina bar svizra.Igl emprem canzun romontsch sin Netflix: «Miu cor» dad URSINA, consultau ils 22 da fevrer 2026.

 Onurs e premis 
 2013: Contribuziun d'ovra dil cantun e dil marcau Lucerna (Stimmorchester) Sustegn e communicaziun da cultura dil cantun e dil marcau Lucerna, consultau ils 22 da fevrer 2026.
 2013: Swiss Live Talents, Premi dil publicum e premi "National Language" Swiss Live Talents 2013, consultau ils 22 da fevrer 2026.
 2013: Premi da promoziun dil cantun Grischun
 2015: Concurrenza per cultura professiunala dil cantun Grischun Cantun Grischun, consultau ils 22 da fevrer 2026.

 Discografia (URSINA) 
 2012 Ursina’s Danish Laboratory – Lontan EP
 2013 URSINA – Time Is A Thief EP 
 2014 URSINA – Hiding Behind A Mask EP 
 2017 URSINA – You Have My Heart (Radicalis Music)
 2021 URSINA – When I Let Go (Radicalis Music)
 2022 URSINA – Acoustic Variations 

 Discografia (ulteriurs projects cun artists differents) 
 2012 Quintinò – Sco Alas 
 2014 Stimmorchester – Room (Unit Records)
 2015 La Triada – La Triada (r-tunes)
 2019 Pascal Gamboni – Everybody Wants The Honey (r-tunes)
 2021 Clo Duri Bezzola – Il lung viadi
 2022 La Triada – Chantinadas (r-tunes)
 2025 Trummer - Ir Brandig (Tourbomusic)
 2026 Chanterlottas (abonnament da canzuns)

 Colliaziuns 

 Pagina persunala silla reit
 Concert dad URSINA sin RTR emissiun Late Lounge Live
 Chalet Session #23: Ursina suna en ina stalla a Disla
 Musica dad Ursina sin Mx3 (plattafuorma da musica)

 Annotaziuns 

Categoria:Musicists
Categoria:Chantadurs
Categoria:Persunas dal 20avel tschientaner
Categoria:Persunas svizras
Categoria:Persunas grischunas
Categoria:Persunas rumantschas
Categoria:Dunnas